Здравка Атанасова – единствената БГ наследница на гръцката Ванга
Колко често се случва човек да се роди с ясната представа какво е предназначението му на Земята? Точно това се случва с българката Здравка Атанасова. Първите й спомени от детството са от град Ямбол. Още тогава проумява, че има конкретна мисия. Куклите, които по това време радват връстничките й, не представляват интерес за нея. Вместо това Здравка предпочита да гледа на хората покрай себе си – без, разбира се, да влага особена мисъл в гаданията, имайки предвид крехката й възраст. „Обичах да гледам на карти, на боб, на кафе и много често забърквах билки, уж че правя отвари за здраве. Родителите ми и бабите ми се караха, уверяваха ме, че тези приключения не са за деца. Обясняваха ми, че трябва да играя с кукли, но на мен само предсказанията ми бяха интересни”, обясни пред „Монитор” Атанасова.   Строгият родителски контрол   я принуждава да реди картите, като се крие от възрастните. На прага на началното училище Здравка заминава заедно със своята майка в Гърция, където учи и работи доскоро. Промяната я отдалечава от заниманията й и години наред тя така и не се връща към страстта си – да предвещава бъдещето на хората. В страната на Омир обаче получава потвърждение, че именно с това й е отредено да се занимава. „Един ден попаднах на предаване по гръцката телевизия. В него даваха Мара Меймаридис, племенница на Катина Магьосницата от Измир. Нещо ме жегна, защото бях сънувала картите и самата Катина и исках много да се запозная лично с племенницата й”, довери Атанасова. Затова намира координатите на Меймаридис и скоро се озовава в офиса на наследничката на гръцката Ванга, както често наричат Катина. Срещата заковава и последния пирон в предопределената съдба на българката – там тя   попада за първи път на картите „Десте”   „Помолих Меймаридис да ми гледа на тези карти и тя каза: “Мила, не бягай от това, което си, ти си избрана.” Попитах я от кого, а тя отвърна - „От „Десте”, спомня си родната гадателка. Легендите за древните карти посочват точно това – тайната им може да бъде усвоена единствено от избраници, които са висши магьосници. „Много се изплаших, тръпки ме побиха… Вътрешно го знаех, та нали откакто се помня носех със себе си тази страст, но веднъж заявено, ми беше трудно да го възприема. Както казва Мара, две неща ни се случват - това, от което ни е страх, и това, което желаем”, обясни още Атанасова. Именно племенницата на гръцката Ванга се заема със задачата да въведе Здравка в света на „Десте”. „Учим археология, история, метафизика – всичко необходимо, за да помагаме на хората в нужда”, категорична е българката. Междувременно още 15-годишна тя започва да помага на майка си в поддържането на дома им в съседна Гърция, като се хваща на работа в салон за красота. Специализирала е във фризьорство, макиаж и стайлинг, а едва достигнала пълнолетие, отваря първото си собствено ателие за красота.   Връзката между външния вид и психическата самоосъзнатост на човека   я вълнува и днес, това е и темата на курсовете, които организира у нас. „Когато забележиш себе си, другите ще забележат теб. Търсенето на личния стил изисква “автогносия”. За да имаме стил, трябва да знаем кои сме, какво ни харесва, как искаме да изглеждаме в очите на другите”, казва специалистката, чиито консултации се котират под щампата на академията на Наталия Кобилкина. Умението да опознава вътрешния свят на човека тя придобива именно чрез „Десте”. „Ако знам бъдещето си, ще знам как да постъпвам във всяка ситуация” - тази мъдрост, останала във времето от Катина, продължава да служи като мото на всички, повярвали в магията на картите. „Десте” не само гледа, но и дава своя съвет. Радвам се, че след мен хората се чувстват уверени и знаят как да постъпят, и много съм щастлива, когато ми звънят и ми казват, че има резултат”, радва се Здравка. Тя е   единствената българка   усвоила познанието да гледа на „Десте”, и макар че се завърна в родината сравнително наскоро, вече се радва на голям интерес от страна на българите, които искат да узнаят какво им предстои. В екипа на Кобилкина Атанасова попада, след като преди две години и половина преминава през „Академията за победители” на сексоложката с руски корени. „Помогна ми да преодолея страховете си”, признава Здравка, която съвсем скоро ще се завърне в Атина, за да прилага уменията си в терапията срещу различните форми на депресия – „Тета”, в школата на своята учителка Мара Меймаридис. „Ще се прибирам 2-3 пъти и в България за насрочените семинари. Имам пътувания и до други градове в чужбина, сред които Виена, Брюксел и Лондон”, уточни гадателката. Сред ежедневните й предизвикателства попада и съчетаването на професионалните ангажименти с грижите към малкия й син Никола. „Много прецизно оформям графика си, за да се справя с всичко. Признала съм му, че картите „Десте” са моята любов и той ме разбира”, разкри Здравка, която в рамките на няколко години развива нюха си да разгадава хората и като един от най-успешните частни детективи в Гърция, където възнамерява да се върне съвсем скоро. „Допитваха се до мен за всякакви неща – изневери, наркотици... Бях като лошото момиче от филмите”, спомня си Атанасова.   ЛЮБОПИТНО „Десте” са най-старите гадателски карти в света Историята на „Десте” датира още от древността, а на турски наименованието означава „купчина от карти”. Като най-отличителната гадателка, която е разшифровала всичките 65 символа, е посочвана именно гръцката Ванга – Катина. У нея картите попадат през 1889 г., а за живота й след това и до днес се носят легенди. В книгата „Измирските магьосници” тя е описана като грозна, но умна жена, израснала в бедна махала в Измир. Катина става избраница на магьосниците и имайки в ръцете си техниките на магията и гледането на съдбата чрез „Десте”, успява да сбъдне всичко, което някога е искала - да се омъжи за богати мъже, да стане богата, да й се възхищава целият Измир. Катина е гледала сама на себе си на „Десте”, казвайки „аз искам да знам” и „ако знам, тогава ще знам как да постъпвам”.